Nå vil Putin ha flere barn: – Hvis vi ønsker å overleve som etnisk gruppe
Vladimir Putin (71) ber russere om å få minst to barn, aller helst tre. En ekspert mener at han prøver å flytte oppmerksomheten bort fra krigen. Dette kommer frem i et intervju som presidenten ga under sitt besøk i Nizjnij Tagil torsdag, gjengitt av RBK. Reisen er et ledd i Putins valgkampanje foran presidentvalget den 17. mars. Uttalelsen kom da han besøkte en fabrikk som produserer blant annet stridsvogner. – Hvis vi ønsker å overleve som en etnisk gruppe – eller i det minste som de etniske gruppene som bor i Russland – må det være minst to barn, sier Putin, samtidig som han viser frem to fingre. Putin fastslår at hvis et par lager to barn, så vil innbyggertallet være stabilt. – Og for å utvide og utvikle trenger du minst tre barn, sier Putin videre. Presidenten snakket om behovet for å støtte unge familier, særlig barnefamilier.  Ifølge CIA hadde Russland bare 1,51 barn per kvinne i 2023.  – Alt vi gjør er på en eller annen måte forbundet med å støtte familiene, sier Putin. Inna Sangadzhieva i Helsingforskomiteen forteller at Kreml har uttalt at 2024 er «familiens år». – Putin er på valgturné og da må han blidgjøre familiene som ofrer sine menn i krigen. Han prøver å flytte oppmerksomheten vekk fra krigen og dens tragedier. – Forklar! – Situasjonen for barn i Russland er elendig. Hvert femte barn lever i ekstrem fattigdom. Barn mister sine fedre i krigen. Enslige mødre sliter voldsomt hvis de blir skilt. Og ... – Og? – Barna blir mer og mer involvert i krigspropagandaen. De får militæruniformer, de marsjerer og trener med våpen i barnehager og barneskoler. De blir en del av krigsmaskineriet og i realiteten kanonføde, som Putin trenger. – Men russisk økonomi går bra? – Det skyldes krigsindustrien – som skaffer jobber og karrierer. All vekst i økonomien skjer innen det militære. Det hjelper ikke økonomien. Sangadzhieva snakker om konene til mobiliserte soldater – som protesterer mot at deres menn har vært ved fronten i så lang tid.  – Putin lever i sin egen virkelighet. Han prøver å unngå å snakke om alt dette ved i stedet å fokusere tradisjonelle verdier og på familiene. Regimet griper stadig mer inn i folks privatliv. Han tror det gir ham økt legitimitet, mener Sangadzhieva. Hun peker også at Putin drar oppmerksomheten vekk fra Boris Nadezjdin, mannen som ville stille som presidentkandidat mot Putin, men som fikk nei fra valgkommisjonen. Nå har han anket denne avgjørelsen til høyesterett. Krigsmotstanderen Nadezjdin vil, ifølge flere meningsmålinger, få nest flest stemmer ved valget – om han skulle få lov til å stille. Vladimir Putin ville i høst begrense russiske kvinners rett til abort. Da ble russiske kvinner så sinte at han ombestemte seg. Det er imidlertid innført begrensninger for private klinikker i enkelte regioner. Mange tror at Putin vil innføre nye regler etter valget i mars. 
Vladimir Putin oppfordrer russere til å få to-tre barn. Han er på valgkampreise foran valget 17. mars. Putin snakker om behovet for å støtte unge og barnefamilier. Kritikere hevder han forsøker å fjerne oppmerksomheten fra krigen. En ekspert påpeker dårlige forhold for russiske barn og økende krigspropaganda.